ועדת הכלכלה, כנסת 16, פרוטוקול מספר 568, 2005-12-19 13:00

אמנון כהן: אני מבקש לפתוח את ישיבת ועדת הכלכלה.

אמנון כהן: על סדר היום תקנות הזרעים (מכירה) (תיקון), התשס"ו-2005.

אמנון כהן: אנא הסבירו במה מדובר.

תמי מור: התקנות שבפנינו אושרו בוועדת הכלכלה של הכנסת ב-5 בנובמבר 2003, לפני שנתיים, יחד עם תקנות הזרעים (גידול זרעים מושבחים ומכירתם).

תמי מור: תקנות זרעים מושבחים קובעות תקן לחיטה, ותקנות המכירה אוסרות מכירה של זרעי חיטה אלא אם עומדים בתקן של תקנות הזרעים המושבחים.

תמי מור: כיוון שלקח שנתיים להתקין את תקנות הזרעים המושבחים, היינו צריכים לקבוע אגרות ורק ב-11 בדצמבר 2005, לפני כשבועיים, פורסמו.

תמי מור: אנחנו רוצים לתקן את תקנות הזרעים (מכירה) ולקבוע תחילתן ב-1 במאי 2006.

תמי מור: חודש מאי זה תקופת קציר החיטה.

אמנון כהן: האם נדרש אישור ועדת הכספים?

תמי מור: בתקנות האלה אין צורך באישור ועדת הכספים.

אמנון כהן: הן ייכנסו לתוקפן רק ב-1 במאי 2006.

אמנון כהן: האם יש גופים שזה פוגע בהם?

אמנון כהן: האם מישהו מתנגד לכך?

לאה ורון: זימנו את מר יוסי דרור, מחברת "הזרע", נציג של מגדלי חיטה וסוגי זרעים אחרים.

יוסי דרור: אנחנו לא מתנגדים.

יוסי דרור: אני יזמתי את התהליך עם גברת מור.

אמנון כהן: נקרא את התקנות.

תמי מור: תקנה 1 – תיקון תקנה 18 לתקנות העיקריות "בתקנה 18 לתקנות הזרעים (מכירה), התשכ"ה-1964 (להלן – התקנות העיקריות), בסופה יבוא "חיטה – כל הזנים".

תמי מור: תקנה 2 – תיקון התוספת הרביעית לתקנות העיקריות בטבלה שבתוספת הרביעית לתקנות העיקריות, הגידולים "חיטה רכה" ו"חיטה קשה" והאמור לצדם – יימחקו.

תמי מור: " יימחקו הגידולים "חיטה רכה" ו"חיטה קשה".

תמי מור: כיום בתוספת הרביעית יש תקן מינימלי.

תמי מור: כיוון שהסדרנו את נושא החיטה בתקנות הזרעים המושבחים אנחנו לא רוצים שתהיה כפילות, לכן אנחנו מבטלים את נושא החיטה בתקנות הזרעים (מכירה).

תמי מור: תקנה 3 – תחילה "תחילתן של תקנות אלה ביום ג' באייר התשס"ו (1 במאי 2006).

תמי מור: "

אתי בנדלר: רק בשביל הקוריוז, בזמנו כשהביאו את התקנות הללו לאישור הוועדה רצו תחילה מסוימת והוועדה ביקשה לדחות את זה עד 1 במאי 2004.

אתי בנדלר: זה היה כבר תחילה נדחית על-פי בקשת הוועדה.

אתי בנדלר: עכשיו מסתבר שלא דחינו את זה מספיק.

אמנון כהן: הזמן מספיק להיערכות?

מרים פרוינד: כן, כולם נערכו, וכבר התחלנו לעבוד לפי התקנות.

אמנון כהן: מה אומר נציג משרד האוצר?

אסף מאיר: אין בעיה.

אמנון כהן: אנחנו מאשרים את תקנות הזרעים (מכירה) (תיקון), התשס"ו-2005, פה אחד.

אמנון כהן: תודה רבה לכל חברי הכנסת הנוכחים כאן ... תודה רבה.

אמנון כהן: התקנות אושרו.

אמנון כהן: תתחילו לעבוד לטובת הזרעים המושבחים של מדינת ישראל.

אמנון כהן: תודה רבה למנהלת הוועדה שזירזה אותי להכניס את זה לסדר היום לפני היציאה לפגרה, כדי שזה לא יתעכב בשל הבחירות.